Ulla Tørnæs (V), 2009-05-19:
Jeg vil gerne starte med at sige tak for debatten.
Jeg synes, at det har været en god debat, og vi er jo alle enige om, at det også er en utrolig vigtig debat.
Jeg vil gerne prøve sådan lige at summere op, hvad det så rent faktisk er, vi gør fra dansk side.
Først vil jeg understrege det, som skete i går på rådsmødet, hvor det lykkedes Danmark at få indsat en tekst i rådskonklusionerne om, at vi nu får styrket overvågningen af bistandsløfterne, altså den aftale, som blev indgået i 2005, og hvor de EU-lande, der i dag ikke leverer på de 0,7 pct., forpligtede sig til i 2015 at nå op på 0,7 pct.
Men der er så et midtvejsmål, som hedder 0,56 pct., og som landene har forpligtet sig til at nå i 2010, og det er så det, vi i første omgang koncentrerer os om.
Lykkes det at få de store lande trukket til truget, om jeg så må sige, vil det faktisk betyde, at der vil komme 20 mia. euro mere til den samlede EU-udviklingsbistandsramme i 2010, og det synes jeg er et beløb, som det er værd at vi yder en ekstra indsats for at få på bordet.
Det andet, jeg vil nævne, er, at vi selv er i færd med at gennemgå alle vores programsamarbejdslande for at se på mulighederne eller måske nærmere behovet for justeringer og ikke mindst se på behovet for eventuelle fremrykninger af udbetalinger i forbindelse med vores programmer.
Jeg synes, det er vigtigt at understrege, at det er afgørende at gennemgå hvert enkelt land.
Der er ikke nogen sådan ultimativ opskrift på, hvad der er det bedste for alle lande - det må simpelt hen være land for land, vi ser på det.
Det tredje, jeg vil nævne, er, at Afrikakommissionens fokus på flere ressourcer til vækst og job, altså jobskabelse, lige præcis er, hvad Verdensbanken peger på at der er et stigende behov for netop i den helt aktuelle situation.
Noget af det, som vi også har drøftet i verdensbankregi, er det, som vi kalder frontloading , altså at sikre en øget fleksibilitet og mulighed for at fremrykke udbetalingerne i forbindelse med IDA-15.
Det femte område, som jeg vil nævne, er, at vi ligeledes på rådsmødet i går i et tæt samarbejde med bl.a. Storbritannien lykkedes med at få EU til at etablere et kriseinstrument, som vil betyde, at der kommer 500 mio. euro i et FLEX-instrument til måling af sårbarhed, som det bliver kaldt.
Navnet her understreger jo lige præcis, at der er brug for en fleksibel tilgang, fordi landene har forskellige behov.
Men 500 mio. euro er blevet øremærket til den her FLEX-facilitet til måling af sårbarheden, og det er jo meningen, at det er her og nu, den skal etableres.
Det sjette område, jeg vil nævne, er i relation til IMF, og der har vi fra dansk side støttet, at de konditionaliteter, som IMF arbejder med, ligeledes gøres mere fleksible, jævnfør det, jeg var inde på med, at behovene er forskellige fra land til land.
Så har flere været inde på - og det udspringer selvfølgelig af forslagsstillernes forslag til vedtagelse - guldsalget eller salg af IMF-guldreserver, og der vil jeg bare understrege, at det jo er en sag, som drøftes i IMF i øjeblikket, og nærmere kan jeg simpelt hen ikke komme det.
Altså, det er jo opfølgningen på G20-beslutningen, og så må vi se, hvordan den lander.
Flere har også været inde på skattely og hele diskussionen om det og spurgt, hvad vi gør fra dansk side.
Altså, jeg kan blot gentage, hvad jeg tror at både Venstres og De Konservatives ordfører nævnte, at vi selvfølgelig bakker op om de forskellige initiativer, som er taget på det område.
Senest er det ligeledes blevet reflekteret i de rådskonklusioner, som blev vedtaget på rådsmødet i går og i dag.
Ud over de her nævnte ting synes jeg, at det er vigtigt også at understrege, at vi jo selvfølgelig fortsætter vores ihærdige indsats, når det drejer sig om at nå et resultat i WTO-sammenhæng.
Lad mig så sige, at jeg sådan set indledte med at sige, at jeg ikke håbede, at debatten her i dag kom til at dreje sig om den danske udviklingsbistandsramme, men kan jo så konstatere ved at have siddet og lyttet til alle ordførerne, at det alligevel har fyldt meget, og jeg forventer sådan set også, at der er nogle, der vil spørge mig om det nu her om et ganske kort øjeblik.
Men jeg vil gerne benytte lejligheden til at understrege, at Danmark leverer, og jeg synes, at vi skulle bruge vores kræfter på noget af det, som jeg har understreget her, nemlig at presse de øvrige lande til ligeledes at levere på de løfter, som de tidligere har givet.
For så vidt angår den danske ramme, vil den fremgå af det finanslovforslag, som regeringen fremsætter i august måned.
Så jeg beklager - eller jeg ved ikke, om jeg skal beklage det eller blot understrege det - at det er en drøftelse, som vil have et, synes jeg, bedre afsæt, når vi har regeringens finanslovforslag til august.